Dit het die ANC ongeveer ’n jaar geneem om die EFF en ander wat ’n mosie in die parlement probeer deurvoer het om grondgryp te wettig, ’n loesing te gee tot waar die partye nou nie net self watermond staan nie, maar die grondwetlike proses wil vooruitloop. Oudpres. Jacob Zuma was skynbaar die tweede senior lid van die ANC wat in die openbaar van die ANC se goedgekeurde beleid afgewyk het, en hom ten gunste van grondgryp sonder kompensasie gewend het. Hy het die stokkie aan sy opvolgkandidaat, dr. Nkosazana Dlamini-Zuma, oorgegee wat daar en dan skynbaar haar eie intellektuele vermoëns ter wille van populisme gaan begrawe het.
Die ANC baseer sy groot haas op uitlegte dat dit onder die huidige grondwet nie nodig is om artikel 25 te wysig nie. Met juridiese akrobatiek kan sulke uitlegte dalk gevind word, maar feit bly dat artikel 25 onteiening (van alle eiendom) sonder behoorlike kompensasie verbied. Artikel 25 is deel van die handves van menseregte wat dit terselfdertyd in ’n gesagsposisie en ’n baie oop vertolking, tipies van ’n handves van menseregte, plaas. Maar sjoe, artikel 25 is darem baie duidelik oor kompensasie.
Die ironie is dat die minister steeds praat van nie oorhaastig optree nie. Die parlementêre ad hoc-komitee wat na die wysiging van artikel 25 moet omsien, moet teen Augustus laat weet of ’n uitleg dat ’n wysiging onnodig mag wees, enige substansie het.
’n Debat oor die voordele van die winsmotief van kapitalisme as “enjin” om ekonomiese groei te stimuleer, moet nou ook in hierdie verband gevoer word, en die ekonome sal moet regstaan. Die probleem, so lyk dit, is dat sosialistiese / kommunistiese denke reeds baie diep posgevat het, soos die TLU-SA uitgewys is, en deur die Vryheidsfront Plus in ander terme basies bevestig is. Dit lyk of dit moeilik sal gaan dat die Mantashes, wat die proses help ontknoop, sal skietgee.
Dit is in beginsel reg dat ’n parlementêre ad hoc-komitee en allerlei berade en dinkskrums waar die regering ook deeglik ingebind is, ’n sinvolle pad probeer oopkap. Die probleem is dat die omstandighede nie werklik ruimte vir tyd en gesofistikeerde en deurdagte denke laat nie. Selfs in die parlement het verskeie LP’s tydens die EFF se mosie, wat dié keer met die ANC en ander se hulp geslaag het, die een na die ander onmiddellike optrede geëis; die mosie is aanvaar, die (gesteelde) grond is daar, en die mense wat dit wil hê en “wettig” daarop aanspraak maak, is ook daar. So daar hoef nie gewag te word nie.
As parlementslede hulle tot hierdie vlak van boendoegeregtigheid kan buig, is dit waarskynlik dat baie ander mense dieselfde voel. ’n Klimaat van onsekerheid word geskep terwyl ’n ordelike proses eintlik beoog word. Onsekerheid skep ruimte vir allerlei onjuisthede.
En as daar nog opstokery en die verspreiding van waninligting is, kan die drukkoker se “melkkannetjie” enige tyd afskiet.
In die berig staan dat ‘n “ordelike proses” eintlik beoog word. Die ANC wil die grondwet verander sodat grond sonder vergoeding van witmense afgeneem kan word. Dan word vir die wêreld vertel dat die grondgrypery wettig en eerlik en opreg en streng volgens die bepalings van die van die grondwet gedoen word. Hierdie skynheiligheid skreeu ten hemele, maar op die ou end gaan hulle daarmee wegkom. Die ergste is – Ramaphosa gee allerhande “gerusstellings” dat die proses omsigtig gedoen sal word, maar sodra die wet gewysig is en die eerste plaas gevat word is ‘n onomkeerbare presedent geskep. Daarna gaan dit vir Ramaphosa en veral sy opvolgers al hoe makliker word om te vat en vat en gryp totdat geen witmens enigiets besit nie en maar moet padgee, terug oor die see waar hul eeue gelede vandaan gekom het. Ek is in my hart oortuig dat dit die eintlike beweegrede is vir die ANC se grondonteiening, swart bemagtiging, radikale ekonomiese transformasie en meedoënlose aanslag op die Afrikaanse taal.
Die ANC gaan doen wat Mugabe gedoen het en met vroom gesigte die wêreld oortuig dat dit alles wettig en billik is.
@Herman Toerien – Jou artikel slaan die spyker op die kop. Die feit is, niemand weet wat is die reels en lyne van die mosie nie. Amper elke ‘man op straat’ Suid-Afrikaner het n ander persepsie. Ons almal weet wat is die EFF se idee van die mosie, en dus weet ons darm waar ons met hulle staan. Die vraag is, wat is die ANC se idee agter die mosie. Elke ANC lid praat met n ander tong, veral parlament lede en hoof amptenare in die ANC. Dit is n skaakspel met geen plan nie. Miljoene mense se toekoms word bepaal met n politieke speletjie, waar daar geen wenner sal wees nie. Dit maak nie saak of jy n liberaal, regs of links is nie; die feit is egter die land het n groot sosio ekonomiese probleem. Die probleem laat ‘ons’ toekoms hang op n weegskaal, op die genade van n mespunt en die van ‘swak’ politike leiers. Ek is n baie bekommerde siel.
Ons ry in dieselfde bootjie as die Jode van destyds. Daarom is HPV en SA Moordmuseum se voorstelle die meer uitvoerbare opsies vir die van ons wat in hierdie droewe land moet/wil oorleef.